b"\n_START_ARTICLE_\nBadia d'Hiroshima\n_START_SECTION_\nGeografia\n_START_PARAGRAPH_\nLa badia es troba a l'illa de Honsh\xc5\xab, la m\xc3\xa9s gran de tot l'arxip\xc3\xa8lag japon\xc3\xa8s i dins d'aquesta illa, forma part de la regi\xc3\xb3 de Ch\xc5\xabgoku. De forma molt irregular i amb diverses illes al seu interior, est\xc3\xa0 envoltada gaireb\xc3\xa9 per la seva totalitat per la prefectura d'Hiroshima llevat de la part sud-oest, que forma part de la prefectura de Yamaguchi. Les aig\xc3\xbces que li van donar forma i entren fins al punt m\xc3\xa9s interior, que \xc3\xa9s Hiroshima captital, s\xc3\xb3n les de la Mar Interior de Seto, un dels mars interiors m\xc3\xa9s grans del m\xc3\xb3n, que va des d'Osaka fins Fukuoka.\n_START_SECTION_\nEconomia\n_START_PARAGRAPH_\nLes principals activitats econ\xc3\xb2miques centrades dins a la badia d'Hiroshima, destaca la gran rellev\xc3\xa0ncia econ\xc3\xb2mica i cultural per a la regi\xc3\xb3 que suposa l'ostre\xc3\xafcultura, sent un dels principals reclams gastron\xc3\xb2mics de la zona juntament amb l'okonomiyaki. Amb m\xc3\xa9s de 400 anys d'hist\xc3\xb2ria i gr\xc3\xa0cies a unes aig\xc3\xbces que poques vegades baixen dels 10\xc2\xba, afavorint aix\xc3\xad el seu cultiu, les ostres d'Hiroshima van anar guanyant una gran reputaci\xc3\xb3 a tot el pa\xc3\xads, sobretot, a partir del Per\xc3\xadode Edo quan es va comen\xc3\xa7ar a exportar m\xc3\xa9s quantitats a la resta de prefectures del Jap\xc3\xb3. Durant els primers segles, a la badia es va emprar la t\xc3\xa8cnica de cria tradicional mitjan\xc3\xa7ant pals i canyes de bamb\xc3\xba, pr\xc3\xa0ctica que ha anat minvant fins a quasi desapar\xc3\xa8ixer a finals del segle XIX en aquesta zona en concret, canviant l'ancestral t\xc3\xa8cnica pel cultiu mitjan\xc3\xa7ant grans plataformes de 10 metres per 20 metres cadascuna, unides entre si per cordes formant grans grups en les zones m\xc3\xa9s prop\xc3\xadcies de la badia, especialment, rodejant totes les illes._NEWLINE_El negoci de la ostricultura a la badia d'Hiroshima, representa un volum entre 25.000 fins 30.000 tones d'ostres a l'any esdevenint la principal zona de cultiu d'ostres de tot el pa\xc3\xads en produir fins a un 80% del total a m\xc3\xa9s d'exportar-les a d'altres pa\xc3\xafsos._NEWLINE_Un altre punt important de l'economia de la badia, \xc3\xa9s la pres\xc3\xa8ncia d'un dels principals actius tur\xc3\xadstics del pa\xc3\xads com \xc3\xa9s l'Illa d'Itsukushima, que tot i la poca grand\xc3\xa0ria de la mateixa, concentra una gran quantitat de temples budistes i xintoistes de gran rellev\xc3\xa0ncia arquitect\xc3\xb2nica, hist\xc3\xb2rica i religiosa, destacant especialment el Santuari Itsukushima, declarat com a Patrimoni de la Humanitat l'any 1996. El su gran torii d'estil Ry\xc5\x8dbu, conegut com a O-torii, t\xc3\xa9 la particularitat que est\xc3\xa0 constru\xc3\xaft en una zona de la badia poc profunda i, gr\xc3\xa0cies a la marees molt pronunciades en aquesta zona, fan que les aig\xc3\xbces del mar de Seto es retirin m\xc3\xa9s de 300 metres, deixant a la vista la terra des del Santuari xintoista fins a m\xc3\xa9s enll\xc3\xa0 del O-torii, quan normalment est\xc3\xa0 rodejat pel les aig\xc3\xbces de Seto.\n_START_SECTION_\nEcologia\n_START_PARAGRAPH_\nLa temperatura de l'aigua a la badia oscil\xc2\xb7la, en funci\xc3\xb3 de l'\xc3\xa8poca de l'any, el mercuri pot caure fins als 10\xc2\xba a l'hivern, molt poques vegades arribant a valors inferiors, i els 25\xc2\xba en \xc3\xa8poques estivals._NEWLINE_S'han pogut observar episodis d'eutrofitzaci\xc3\xb3 per una abund\xc3\xa0ncia anormalment alta de nutrients i casos de marees vermelles, propiciant l'aparici\xc3\xb3 de les chatonella marina que han arribat a causar esdeveniments de morts massives de peixos, influint-hi tant aspectes meteorol\xc3\xb2gics com humans per l'explotaci\xc3\xb3 intensiva del mar en aquesta zona._NEWLINE_La major part d'esp\xc3\xa8cies marines que es troben a la badia, s\xc3\xb3n el Paralichthys olivaceus, el fugu, trichodon trichodon, pagrus major i spondyliosoma cantharus, aquest \xc3\xbaltim, gaireb\xc3\xa9 va arribar a desapar\xc3\xa8ixer en la d\xc3\xa8cada dels 80 fruit de la pesca intensiva i episodis de marees vermelles abans esmentats, per\xc3\xb2 gr\xc3\xa0cies a programes de reintroducci\xc3\xb3 i protecci\xc3\xb3, vint anys despr\xc3\xa9s, es va poder restablir el nombre d'esp\xc3\xa8cimens.\n_START_SECTION_\nTransport mar\xc3\xadtim\n_START_PARAGRAPH_\nDes dels inicis, la principal activitat econ\xc3\xb2mica de la badia va girar al voltant de la mar, ja sent per la pesca o l'ostre\xc3\xafcultura, comen\xc3\xa7ant a sorgir cada vegada m\xc3\xa9s ports a mesura que l'activitat econ\xc3\xb2mica anava creixent, i per tant, pujant l'activitat mar\xc3\xadtima a la zona. Amb l'arribada de l'automoci\xc3\xb3, els transbordadors van guanyar pas per connectar els ciutadans amb les diferents illes. Al XIX i XX va tenir una marcada i important activitat mar\xc3\xadtima militar, amb el Districte Naval de Kure instaurat a la riba nord-est, servint de punt d'abastament i construcci\xc3\xb3 de naus per a l'Ex\xc3\xa8rcit Imperial Japon\xc3\xa8s durant la Segona Guerra Mundial, lloc que va ser bombardejat i, despr\xc3\xa9s de perdre la guerra, va ser parcialment desmantellat, convertint-se finalment en un petit punt de gu\xc3\xa0rdia de les Forces d'Autodefensa del Jap\xc3\xb3. A finals del segle XX i principis del segle XXI, el sector del turisme va sorgir amb for\xc3\xa7a esdevenint una altra de les grans activitats econ\xc3\xb2miques de la badia juntament amb la ostre\xc3\xafcultura, fent augmentar el nombre de creuers, aix\xc3\xad com de naus fent rutes per unir les diferents illes. El port m\xc3\xa9s gran de la badia m\xc3\xa9s  important per volum de negoci i tr\xc3\xa0fic \xc3\xa9s el port d'Hiroshima, seguit pel port de Kure, el port d'Iwakuni i finalment, el port de Miyajima.\n_START_SECTION_\nTransport terrestre\n_START_PARAGRAPH_\nEl transport terrestre per les illes de la badia nom\xc3\xa9s va ser possible mitjan\xc3\xa7ant transbordadors fins a principis dels anys 60, quan la Corporaci\xc3\xb3 P\xc3\xbablica d'Autopistes del Jap\xc3\xb3 va comen\xc3\xa7ar a unir l'illa principal de Honsh\xc5\xab amb les principals illes dins de la badia mitjan\xc3\xa7ant la carretera nacional 487 i instaurant un sistema de peatges per poder creuar. En una primera inst\xc3\xa0ncia, es va unir l'illa de Kurahashi, que \xc3\xa9s la m\xc3\xa9s propera a la costa, mitjan\xc3\xa7ant el pont Ondo de 173 metres de longitud inaugurat l'any 1961 i en anys seg\xc3\xbcents, es va ampliar aquesta connexi\xc3\xb3 creant un segon pont Ondo a pocs metres i una plataforma per a nom\xc3\xa9s vianants. En una segona inst\xc3\xa0ncia, l'any 1973, es va inaugurar el pont Hayase amb una longitud total de 623 metres i que va unir el centre de l'illa de Kurahashi amb el sud de l'illa de Nomi, podent finalment i mitjan\xc3\xa7ant la ruta 487, anar des de la ciutat portu\xc3\xa0ria de Kure fins a les dos illes m\xc3\xa9s grans de tota la badia."